  Анжелика Тихонова корреспондент 26-тӥ шуркынмонэ Ижкарысь устоосыз кадетъёс – «Кадет-2019» фестивальын вормисьёс – Белоруссиысь Брест крепостьысь 1 номеро постлэн сӥё-дано церемониалаз пыриськыны мынозы. Со сярысь Ижкар администрацилэн пресс-службаез ивортэ. Ньыль нунал ӵоже пиналъёс Буре ваён вахта нуозы но калыкъёсмылэн быдӟым подвигенызы тодматскозы.  Пусйыны кулэ, Ижкарысь кадетъёс Брестэ нырысьсэ мыно ини. Куинь ар талэсь азьло каръёс вынъяськон сярысь тупанкыл гожтӥзы, со дыр ӵоже кусыпъёс юнмазы гинэ. 2017-тӥ арын Ижкарысь но Воткаысь кадетъёс Брестысь крепосте вуылӥзы, Быдӟым Атыкай ож кутскем дырысен 76 ар тырмонлы сӥзем буре ваён ужрадъёсы пыриськизы. Нош 2018-тӥ арын Брестысь кадетъёс Ижкаре вуылӥзы но Россилэн Героез Сергей Борин нимо «Граница» кадет центренызы радъям «Граница объединяет государства» калыккуспо сборе пыриськизы.  Тегъёс: Мерлык Ижкар Удмуртия пиналъёс БыдӟымАтыкайож  